L'Ajuntament de Sagunt licita un projecte per a millorar la seguretat, habitabilitat i qualitat del barri de Baladre
18 de febrer 2025

![](/media/m4llrr13/plaza-juan-ramón-jiménez-4-_c.jpg?width=850&height=566.6666666666666)

Fotografia d'arxiu

L'Ajuntament de Sagunt ha obert el termini de licitació d'un contracte d'obres per a millorar la seguretat, l'habitabilitat i la qualitat de l'espai públic exterior de la plaça Juan Ramón Jiménez del barri de Baladre, així com dels blocs d'edificis situats en esta plaça. El projecte rep la denominació ARRU Baladre I de Sagunt (Àrea de Regeneració i Renovació Urbana).

El pressupost de l'actuació suma un total de 4.098.412,84 euros (IVA inclòs) subvencionats per la Conselleria d'Habitatge i Arquitectura Bioclimàtica. Esta quantitat es distribuirà en dues anualitats, una primera de 2.550.562,42 euros per al 2025 i una segona d'1.547.850,33 euros per al 2026. Cal esmentar que el projecte haurà d'estar finalitzat abans del 21 de setembre de 2026, tal com s'especifica en el termini d'execució previst.

L'alcalde de Sagunt, Darío Moreno, ha destacat que el compromís amb la rehabilitació del barri de Baladre és total: “Les obres suposaran un avanç important en la rehabilitació del barri. No obstant això, l'Ajuntament de Sagunt ja es troba treballant en el possible finançament a través del Pla de Barris de l'àrea restant, perquè encara que siga en diferents fases l'objectiu és actuar en el 100 % de Baladre”.

El primer edil també ha detallat l'objectiu d'estes obres: “Millorar la conservació dels edificis, garantir l'eficiència energètica amb aïllaments tèrmics i assegurar l'accessibilitat amb ascensors i rampes”.

![](/media/lxsb3mhr/plaza-juan-ramón-jiménez-2-_c.jpg?width=850&height=566.6666666666666)

Fotografia d'arxiu

El projecte actual consistix en una sèrie de reformes dividides en els següents tres apartats: actuacions de conservació, actuacions de millora de la qualitat i la sostenibilitat i, finalment, actuacions d'accessibilitat. Concretament, les obres s'executaran en els blocs 8, 10, 12, 14, 16, 18, 20 i 22 del carrer Azorín; en els blocs 1, 2, 3,5 6, 7, 8, 9, 10, 11, 12 de la plaça Juan Ramón Jiménez; i en els blocs 3, 5 i 7 del carrer Ausiàs March.

Respecte al procediment de licitació és obert i la seua tramitació es realitzarà de manera electrònica a través del perfil del contractant de l'Ajuntament de Sagunt. El termini per a la presentació de proposicions serà de 26 dies naturals a comptar des de la publicació de l'anunci de licitació en el perfil del contractant.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-licita-un-projecte-per-a-millorar-la-seguretat-habitabilitat-i-qualitat-del-barri-de-baladre/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-licita-un-projecte-per-a-millorar-la-seguretat-habitabilitat-i-qualitat-del-barri-de-baladre/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-licita-un-projecte-per-a-millorar-la-seguretat-habitabilitat-i-qualitat-del-barri-de-baladre/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-licita-un-projecte-per-a-millorar-la-seguretat-habitabilitat-i-qualitat-del-barri-de-baladre/)